27 April: Hou jou oog op die Anker in jou lewe. - Jan van der Watt - www.bybelkennis.co.za
by Mitch Kalp · Published 27/04/2017 · Updated 28/03/2017
Joh 6:1-34 (fokus 6:16-21)
"Toemaar, dit is Ek. Moenie bang wees nie!" (6:20). Hierdie woorde van Jesus was vir die dissipels genoeg om van al hulle twyfel en onsekerheid ontslae te raak.
In Cherokee, die reservaat waar die nasate van die bekendste Indiaanstam in Amerika vandag nog bly, is daar 'n smal hangbrug. Die ding is nie so goed gemaak nie. As jy in die middel kom, swaai dit gevaarlik heen en weer. Dan begin allerhande twyfels jou wysmaak dat die swaaiende brug nie gaan hou nie. Al wat jou moed gee is die stewige geel pale wat die brug anker. Daai pale sal nie ingee nie, daarvoor is hulle te sterk.
Die lewe is baie keer soos daai swaaiende brug – jy begin aan jouself en sommer aan alles twyfel. Jy wonder of jy dit gaan maak, want die lewe skommel en skud jou te veel. Dit is dan dat jy van Jesus se "stewige geel pale" moet onthou, sodat jy moed kan skep. Om in jou oomblikke van vrees, onsekerheid en angs net weer Jesus se woorde te hoor: "Dit is Ek. Moenie bang wees nie" sal jou weer kan laat aangaan.
Dit is nodig om af en toe aan die Anker in jou lewe herinner te word. Al voel jy jou lewe swaai hoe kwaai heen en weer… struikel en val sal jy nie. Daarvoor is die Anker aan wie jy jou lewe toevertrou het, te sterk. Hou maar jou oog op Hom!